"นันแบงก์"เจอดีธปท.หาช่องคุม
ธปท.แบไต๋หารือคลัง งัดกฎมาควบคุมธุรกิจนันแบงก์
5 ธ.ค. 2555

ธปท.แบไต๋หารือคลัง งัดกฎมาควบคุมธุรกิจนันแบงก์
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ขณะนี้ ธปท.อยู่ระหว่างหารือกับกระทรวงการคลังว่าจะสามารถออกกฎมาควบคุมการปล่อยสินเชื่อของผู้ประกอบธุรกิจการเงินที่ไม่ใช่ธนาคารพาณิชย์ (นันแบงก์) ได้หรือไม่ นอกเหนือจากการใช้กฎหมาย ปว. 58 มาควบคุมการกำหนดอัตราดอกเบี้ยเงินกู้ หลังจากเห็นสัญญาณหนี้ครัวเรือนว่ามีแนวโน้มสูงขึ้นในกลุ่มที่มีรายได้น้อย
“ตอนนี้นันแบงก์ไม่ได้อยู่ในการกำกับของแบงก์ชาติโดยตรง เราอาจกำหนดได้เฉพาะดอกเบี้ยเท่านั้น จึงหารือกับกระทรวงการคลังว่าจะดำเนินการเพิ่มเติมอะไรได้หรือไม่” นายประสาร กล่าว
นายประสาร กล่าวว่า แม้มูลหนี้ที่เห็นในขณะนี้จะยังเป็นจำนวนที่ไม่มากจนก่อให้เกิดปัญหาให้ระบบเศรษฐกิจ แต่การก่อหนี้เมื่อถึงจุดหนึ่งแทนที่จะเป็นแค่ปัญหาการเงิน ก็จะเป็นปัญหาเศรษฐกิจได้ ซึ่งมีตัวอย่างให้เห็นในสหรัฐและประเทศในสหภาพยุโรป
“ที่แบงก์ชาติติดใจ คือ เรื่องการโฆษณาออกสื่อทีวี ช่วงหลังจะเห็นได้ว่ามีการแข่งขันมาก และไปในทางลักษณะกระตุ้นให้ก่อหนี้ ให้รู้สึกว่าการก่อหนี้ทำได้ง่าย เมื่อใช้เงินก็มีคนเอามาให้ หรือไม่ต้องใช้คืน ทยอยใช้นาน หรือบางรายถึงขั้นให้ก่อหนี้ยังมีชิงโชค แจกทองคำ ยังมีทำนองการสร้างครอบครัวไม่ต้องวางแผนมากก็มีคนเอาเงินมาให้” นายประสาร กล่าว
นางสาลินี วังตาล ผู้ช่วยผู้ว่าการ สายกำกับสถาบันการเงิน ธปท. กล่าวว่า เท่าที่ติดตามดูปริมาณหนี้เสียของสินเชื่อรายย่อยในระบบธนาคารพาณิชย์ รวมถึงสินเชื่อของนันแบงก์ ยังไม่ได้มากจนเป็นอันตราย ที่สำคัญสินเชื่อนันแบงก์ โดยเฉพาะสินเชื่อรถยนต์ ที่เริ่มเป็นหนี้เสียบ้างแล้ว เท่าที่ดูก็ยังไม่น่าห่วง เพราะสินเชื่อมีน้อย ที่สำคัญถึงจะเป็นหนี้เสียจนผู้ให้กู้ต้องปิดบริษัท ก็ไม่กระทบต่อระบบเศรษฐกิจ เพราะไม่ได้รับเงินฝากจากประชาชน